ΚΑΝΟΝΙΣΜΟΣ (ΕΟΚ) αριθ. 3570/90 ΤΟΥ ΣΥΜΒΟΥΛΙΟΥ

της 4ης Δεκεμβρίου 1990

περί των παρεκκλίσεων που πρέπει να προβλεφθούν για τις γεωργικές στατιστικές έρευνες στην Γερμανία στο πλαίσιο της γερμανικής ενοποίησης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρο 43,

την πρόταση της Επιτροπής [1],

τη γνώμη του Ευρωπαϊκού Κοινοβουλίου [2],

Εκτιμώντας:

ότι στο έδαφος της πρώην Λαοκρατικής Δημοκρατίας της Γερμανίας δεν μπορούν να εκπληρωθούν αμέσως οι απαιτήσεις που προβλέπονται στην κοινοτική νομοθεσία σε θέματα γεωργικών στατιστικών, δεδομένου ότι απαιτείται η διενέργεια σημαντικών μετατροπών και προσαρμογών στα εν λόγω εδάφη·

ότι, επιπλέον, ενδείκνυται να αυξηθεί η εκτίμηση των δαπανών που προβλέπονται στον κανονισμό (ΕΟΚ) αριθ. 837/90 του Συμβουλίου της 26ης Μαρτίου 1990 για τα στατιστικά στοιχεία που πρέπει να παρέχουν τα κράτη μέλη σχετικά με την παραγωγή σιτηρών [3],

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Στο έδαφος της πρώην Λαοκρατικής Δημοκρατίας της Γερμανίας επιτρέπονται παρεκκλίσεις από τις πράξεις που απαριθμούνται στο παράρτημα, μέχρι τις 31 Δεκεμβρίου 1992, στον τομέα των γεωργικών στατιστικών όσον αφορά τις περιόδους και τις ημερομηνίες αναφοράς, την ημερομηνία έρευνας, τις προθεσμίες διαβίβασης και τα πρόσωπα που πρέπει να ερωτηθούν.

2. Οι παρεκκλίσεις που προβλέπονται στην παράγραφο 1 καθορίζονται σύμφωνα με τη διαδικασία του άρθρου 4.

Άρθρο 2

Στο άρθρο 1 παράγραφος 1 του κανονισμού (ΕΟΚ) αριθ. 357/79 του Συμβουλίου της 5ης Φεβρουαρίου 1989 ο οποίος προβλέπει τις στατιστικές έρευνες για τις αμπελουργικές εκτάσεις [4], όπως τροποποιήθηκε τελευταία από τον κανονισμό (ΕΟΚ) αριθ. 490/86 [5], προστίθεται το ακόλουθο κείμενο:

"Η ενδιάμεση έρευνα που πρέπει να πραγματοποιηθεί για πρώτη φορά στις περιοχές της πρώην Λαοκρατικής Δημοκρατίας της Γερμανίας θα πραγματοποιηθεί το αργότερο δύο έτη μετά την εκτέλεση της πρώτης βασικής έρευνας."

Άρθρο 3

Στο άρθρο 10 του κανονισμού (ΕΟΚ) αριθ. 837/90 το ποσό "3200000 Ecu" αντικαθίσταται από το ποσό "3520000 Ecu".

Άρθρο 4

1. Στην περίπτωση που γίνεται αναφορά στη διαδικασία του παρόντος άρθρου, η μόνιμη επιτροπή γεωργικής στατιστικής, στο εξής καλούμενη "επιτροπή", συγκαλείται από τον πρόεδρό της, είτε με δική του πρωτοβουλία, είτε κατόπιν αιτήσεως αντιπροσώπου κράτους μέλους.

2. Ο αντιπρόσωπος της Επιτροπής των Ευρωπαϊκών Κοινοτήτων υποβάλλει στην επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Αποφασίζει με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής των Ευρωπαϊκών Κοινοτήτων. Κατά την ψηφοφορία στο πλαίσιο της επιτροπής, οι ψήφοι των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.

Η Επιτροπή των Ευρωπαϊκών Κοινοτήτων θεσπίζει τα σχεδιαζόμενα μέτρα όταν είναι σύμφωνα με τη γνώμη της επιτροπής.

Όταν τα σχεδιαζόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή των Ευρωπαϊκών Κοινοτήτων υποβάλλει χωρίς καθυστέρηση στο Συμβούλιο πρόταση για τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία. Αν, μετά παρέλευση τριμήνου από την ημερομηνία που το Συμβούλιο επιλαμβάνεται του θέματος, τούτο δεν έχει αποφασίσει, τα προτεινόμενα μέτρα θεσπίζονται από την Επιτροπή των Ευρωπαϊκών Κοινοτήτων.

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Δεκεμβρίου 1990.

Για το Συμβούλιο

Ο Πρόεδρος

G. DE MICHELIS

[1] ΕΕ αριθ. C 248 της 2. 10. 1990, σ. 9, όπως τροποποιήθηκε στις 25 Οκτωβρίου 1990 και στις 28 Νοεμβρίου 1990.

[2] Γνώμη που διατυπώθηκε στις 21 Νοεμβρίου 1990 (δεν έχει ακόμη δημοσιευθεί στην Επίσημη Εφημερίδα).

[3] ΕΕ αριθ. L 88 της 3. 4. 1990, σ. 1.

[4] ΕΕ αριθ. L 54 της 5. 3. 1979, σ. 124.

[5] ΕΕ αριθ. L 54 της 1. 3. 1986, σ. 22.

--------------------------------------------------

ΠΑΡΑΡΤΗΜΑ

ΚΑΤΑΛΟΓΟΣ ΤΩΝ ΠΡΑΞΕΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1

Κανονισμοί του Συμβουλίου

(ΕΟΚ) αριθ. 2782/75 της 29. 10. 1975

(ΕΟΚ) αριθ. 357/79 της 4. 2. 1979

(ΕΟΚ) αριθ. 571/88 της 29. 2. 1988

(ΕΟΚ) αριθ. 837/90 της 26. 3. 1990

Οδηγίες του Συμβουλίου

72/280/ΕΟΚ της 31. 7. 1972

73/132/ΕΟΚ της 15. 5. 1973

76/625/ΕΟΚ της 20. 7. 1976

76/630/ΕΟΚ της 20. 7. 1976

78/53/ΕΟΚ της 19. 12. 1977

82/177/ΕΟΚ της 22. 3. 1982

82/606/ΕΟΚ της 28. 7. 1982

--------------------------------------------------